Bernard & Charlotte se Troue - Mooi Troues
Wit, rooi en koningsblou is Bernard en Charlotte se trou kleurskema. Bernard en Charlotte het by die pragtige Vaal de Grace golf landgoed getrou. Dit was 'n pragtige bewolkte dag. Ons is mal oor die manier hoe Bernard en Charlotte die stadsgevoel gemeng het met die plaas gevoel. Ons is ook mal oor die eksentrieke kleure en ook die pragtige ou trou motor wat deel was van hulle fotosessie. Die blommer op hulle tafel was fynbos gemeng met die pragtigste sag blommetjies, 'n rooi tafeldoek en die mooiste glas en staal vase. Ons kan die troue beskryf as 'n droom troue uit 'n sprokiesverhaal-stylvol en klassiek. Spesiale dankie aan Nanet Skead vir die mooiste foto's.
Dit was my verjaarsdag en Bernard het my, soos elke ander Saterdag, kom haal om saam met hom plaas toe te ry. Daar aangekom het ons eers deur die beeste gery en toe kies hy koers na die dam toe. Van ver af kon ek al die groot wit hout harte wat op paaltjies in die grond gestaan het sien, maar het eers gedink dis 'n verrassing vir my verjaarsdag! Toe ons nader kom en ek die mooi kleurvolle kombers, die klaar voorbereide ontbyt en die sjampanje sien, het ek geweet dat daar 'n ander rede vir die piekniek moes wees!
Hoe het julle besluit op jul trou onthaal?
Ons wou graag in die mooi sandsteen kerk in Vredefort trou en het 'n mooi plek, naby aan die natuur, maar met die regte infrastruktuur gesoek waar ons die onthaal in 'n tent kon hou – Vaal de Grace Golf Estate was perfek hiervoor! Ons koester ons familie en vriende en wou graag 'n gesellige en hartlike onthaal hê. Daarom het ons warm kleure, linne, goeie musiek en baie kerse gebruik om 'n heerlike atmosfeer te skep. Ons het werkies uitgedeel aan ons vriende en familie en hulle het almal gehelp om ons troudag perfek te maak.
Wat het julle vir jul wittebrood gedoen?
Ons het wittebrood gehou by Elephant Plains Game Lodge in die Sabi Sand. Dit was 'n groot bederf met als waarvoor ons lief is: die natuur, heerlike kos en baie tyd vir mekaar.